Imrich Gál

Imrich Gál (* 6. júl 1910, Hlohovec† 9. február 1977, Bratislava) bol slovenský operný spevák (barytón) a pedagóg.

 Životopis 
Imrich Gál spieval lyrický barytón. Počas kariéry naspieval 70 rolí. Okrem toho naspieval ľudové a operetné piesne, ktoré boli nahrané vo vtedajšom Československom rozhlase. Veľa ich záznamov bolo zničených pri povodni Dunaja v roku 1965.

V mladosti bol Imrich Gál celkom úspešným plavcom a hráčom vodného póla. Desať rokov hral vodné pólo a trénoval plavcov. Základné vzdelanie absolvoval v školách v Hlohovci v rokoch 1916 – 1926. Potom študoval na Obchodnej akadémii v Bratislave, kde záverečnú skúšku zložil v roku 1932.

V období od 1934 do 1939 pracoval ako účtovník na Ministerstve školstva a osvety. Popri práci navštevoval Hudobnú a dramatickú akadémiu v Bratislave v odbore operný spev u prof. Josefa Egema. Štúdium ukončil v roku 1937.

Prvé vystúpenie v SND mal v roku 1938 ako starý pevec v prvej slovenskej opere Detvan od V. Figuša Bystrého. Na podnet Janka Borodáča prestúpil v roku 1947 do novovzniknutého Národného divadla v Košiciach. Do SND v Bratislave sa vrátil v roku 1953. Jeho posledným rokom ako sólistu opery bola sezóna 1963/64.

Svoje skúsenosti uplatnil v rokoch 1956 – 1965 ako externý vokálny pedagóg na Štátnom konzervatóriu v Bratislave. Dochádzal aj do Komárna, kde v Maďarskom oblastnom divadle vyučoval spev. Medzi jeho žiakmi boli barytonista František Caban i tenorista Jozef Ábel. Spev vyučoval aj budúcich hercov, medzi inými aj Michala Dočolomanského.

Obdobie v Národnom divadle v Košiciach bolo jeho najúspešnejším, kedy stvárnil postavy vo významných operných dielach. Napríklad od Giuseppe Verdiho to bol Rigoletto v Rigolettovi, Renato v Maškarnom plese, Georges Germont v La traviate, Amonasro v Aide. Od Giacoma Pucciniho to boli Barón Scarpia v Tosce a Sharples v Madama Butterly. Od W. A. Mozarta Papageno v Čarovnej flaute a Gróf Almaviva vo Figarovej svadbe. Od P. I. Čajkovského to bol Eugen Onegin v opere toho istého mena, či Ivan Karas v Záporožcovi za Dunajom skladateľa S. Hulaka-Artemovského.

Imrich Gál skonal 9. februára 1977. Jeho pohreb zaplnil celú sálu krematória v Lamači. Za SND sa s ním rozlúčil Mikuláš Huba, ktorý bol v tom čase riaditeľom činohry SND.

 Externé odkazy 
 Programová plagáty – SND
 Slovenský biografický slovník | DIKDA | Digitálna knižnica SNK
 Zabúdaný Imrich Gál? | Opera Slovakia, V. Blaho
 Pripomíname si v júli (2020) | Opera Slovakia, E. Blahová-Martišová
 Opera venuje Imrichovi Gálovi jedno z predstavení | Národné divadlo Košice
 Seznam představení (Imrich Gál) – Národní divadlo – online archív

Kategória:Slovenskí operní speváci
Kategória:Barytonisti
Kategória:Členovia Opery Slovenského národného divadla
Kategória:Členovia Opery Národného divadla
Kategória:Slovenskí hudobní pedagógovia
Kategória:Osobnosti z Hlohovca